Нэгузыужьт икIи гъэщIэгъуэнт
«Нартхэ я дыгъэ» япэ адыгэ мюзиклыр щэкIуэгъуэм и 23-м сыхьэт 19-м Музыкэ къэрал театрым къыщагъэлъэгъуэжынущ. Абы и пэ къихуэу, щэкIуэгъуэм и 10-м, насыпырыхь джэгур щекIуэкIащ Къэбэрдей уэрамым тет «Победа» кинотеатрым и гупэм деж.
Iуэхур къызэрагъэпэщащ Налшык къалэ администра-цэм щэнхабзэмкIэ и управленэмрэ «Амикс» театрымрэ. Иужьрейм и унафэщI, мюзиклым и режиссёр, макъамэр хуэзытха Къул Амир лIыхъужьхэр чэзууэ яригъэцIыхуащ джэгум кърихьэлIахэм. Гупыж зыщIахэм абыхэм я гъусэу сурэтхэр зытрагъэхащ.
Зэхыхьэр езыгъэкIуэкIар КъБКъУ-м адыгэбзэмкIэ и егъэджакIуэ, ЦIыпIынэ Аслъэн и цIэр зэрихьэу а еджапIэм щыIэ Адыгэ щэнхабзэмкIэ центрым и унафэщI Езау Мадинэщ. Абы насыпырыхь джэгум зыкърезыгъэхьэлIахэм нарт IуэрыIуатэм и лIыхъужьхэм ятеухуа упщIэхэр яритащ. Жэуап пэж къэзытахэм яхуэупсащ мюзиклым и билеткIэ.
КъБКъУ-м и «Амикс» театрым и артистхэм уэрэдхэр жаIащ, мюзиклым щыщ теплъэгъуэхэр ягъэлъэгъуащ. Лэжьыгъэм еплъыну иджыри хунэмысахэм, дауи, иджырейм зрагъэхьэлIэнущ.
Къызэхуэсахэм папщIэ адыгэ хабзэм тет джэгу дахэ къызэрагъэпэщати, абы къыхэжаныкIахэми мюзиклым и билетхэмкIэ яхуэупсащ.
ТЕКIУЖЬ Заретэ.
Сурэтыр Къарей Элинэ трихащ.
